b'\n_START_ARTICLE_\nNovemberrevolutionen\n_START_PARAGRAPH_\nNovemberrevolutionen eller Den tyske revolution var den revolution, der i slutningen af 1. verdenskrig f\xc3\xb8rte til det tyske kejserriges undergang og kejserens abdikation. Under Novemberrevolutionen d\xc3\xb8de 3 af de vigtige personer bag revolutionen, nemlig Rosa Luxemburg, Franz Mehring og Karl Liebknecht. Revolutionen blev indledt med matrosopr\xc3\xb8ret i Kiel den 3. november 1918. I de f\xc3\xb8lgende fem dage blev der dannet arbejder- og soldaterr\xc3\xa5d i mange st\xc3\xb8rre tyske byer. Kejser Wilhelm II abdicerede og overlod regeringsmagten til ledelsen i det socialdemokratiske parti SPD._NEWLINE_Revolutionen bet\xc3\xb8d, at 1. verdenskrig kunne afsluttes, ligesom revolutionen til sidst banede vejen for indf\xc3\xb8relsen af et parlamentarisk demokrati i form af Weimarrepublikken._NEWLINE_Den udl\xc3\xb8sende faktor for revolutionen var en kombination af den amerikanske pr\xc3\xa6sident Woodrow Wilsons krav om kun at ville forhandle fred med et Tyskland uden kejser, samt udbredt utilfredshed med den m\xc3\xa5de krigen var blevet f\xc3\xb8rt p\xc3\xa5 af den tyske kejser og hans h\xc3\xa6rledelse \xe2\x80\x93 en m\xc3\xa5de der havde f\xc3\xb8rt til stor social n\xc3\xb8d i landet._NEWLINE_De yderligg\xc3\xa5ende venstreorienterede \xc3\xb8nskede et kommunistisk styre, men det moderate og centrumsorienterede SPD viste sig at have st\xc3\xb8tte fra flertallet af arbejderklassen og p\xc3\xa5 arbejderr\xc3\xa5dskongressen. Resultatet blev en demokratisk, parlamentarisk og liberal forfatning._NEWLINE_Det kommunistiske opr\xc3\xb8r i Berlin, det s\xc3\xa5kaldte Spartakistopr\xc3\xb8r i januar 1919, markerede afslutningen af Novemberrevolutionen, da det blev sl\xc3\xa5et ned af h\xc3\xb8jreorienterede frikorps st\xc3\xb8ttet af den socialdemokratiske regering.'